A TANÁCS 951/2009/EK RENDELETE
(2009. október 9.)
az Európai Központi Bank által végzett statisztikai adatgyűjtésről szóló 2533/98/EK rendelet módosításáról
AZ EURÓPAI UNIÓ TANÁCSA,
tekintettel a Központi Bankok Európai Rendszere és az Európai Központi Bank alapokmányára (a továbbiakban: az Alapokmány) és különösen annak 5.4. cikkére,
tekintettel az Európai Központi Bank ajánlására (1),
tekintettel az Európai Parlament véleményére (2),
tekintettel a Bizottság véleményére (3),
az európai adatvédelmi biztossal folytatott konzultációt követően,
az Európai Közösséget létrehozó szerződés 107. cikkének (6) bekezdésében és az Alapokmány 42. cikkében megállapított eljárásnak megfelelően,
mivel:
(1)
Az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendelet (4) az Európai Központi Bank (EKB) nemzeti központi bankok közreműködésével végzett statisztikai adatgyűjtési feladatát alátámasztó jogszabályi keret kulcsfontosságú alkotóeleme. Az EKB arra következetesen támaszkodott a Központi Bankok Európai Rendszere (KBER) feladatainak ellátásához szükséges statisztikai adatok összehangolt összegyűjtésének elvégzése és figyelemmel kísérése céljából.
(2)
Alapvető fontosságú az említett rendeletben kirótt adatszolgáltatási kötelezettségek körének felülvizsgálata annak érdekében, hogy a 2533/98/EK rendelet továbbra is az EKB hatékony eszköze maradjon a KBER statisztikai adatgyűjtési feladatának ellátásában, és annak garantálására, hogy továbbra is az EKB rendelkezésére álljanak a szükséges minőségű és a KBER teljes feladatkörére kiterjedő statisztikai adatok. Ezzel összefüggésben nem csak a KBER feladatainak ellátására és függetlenségére kell figyelmet fordítani, hanem az e rendeletben megállapított statisztikai elvekre is.
(3)
A 2533/98/EK rendeletet módosítani szükséges, hogy az EKB összegyűjthesse azon statisztikai adatokat, amelyek ahhoz szükségesek, hogy ellássa a KBER-nek a Szerződésben említett feladatait. Ennek megfelelően a lehetséges statisztikai adatgyűjtési célok körébe kell tartoznia a KBER-nek a Szerződés 105. cikke szerinti feladatainak ellátásához szükséges makroprudenciális statisztikák összeállításának is.
(4)
A KBER feladatainak ellátásához szükséges adatszolgáltatási követelmények körének figyelembe kell vennie a pénzügyi piacokon bekövetkező strukturális fejleményeket és foglalkoznia kell egyes olyan kapcsolódó statisztikai tájékoztatási követelményekkel, amelyek a 2533/98/EK rendelet elfogadásakor még kevésbé voltak nyilvánvalóak. Emiatt lehetővé kell tenni a statisztikai adatgyűjtést az egész pénzügyi vállalati szektorból és különösen - a pénzügyi eszközöket tekintve az euroövezeti pénzügyi vállalati szektor második legnagyobb alszektorát alkotó - biztosítótársaságoktól és nyugdíjpénztáraktól.
(5)
Annak érdekében, hogy továbbra is megfelelő minőségű fizetésimérleg-statisztikákat lehessen összeállítani, egyértelművé kell tenni a részt vevő tagállamok rezidensei közötti összes pozícióra és tranzakcióra vonatkozó adatokkal összefüggésben kirótt adatszolgáltatási követelményeket.
(6)
A kutatók egyre nagyobb mértékben igényelnek betekintést a közvetlen azonosítást lehetővé nem tevő bizalmas statisztikai adatokba az ágazatokon belüli és több országot érintő fejlemények elemzése és megértése érdekében. Ezért fontos, hogy az EKB és a nemzeti központi bankok az ilyen részletes statisztikai adatokba tudományos kutató szervezetek számára KBER-szintű betekintést engedhessenek, egyidejűleg fenntartva a szigorú titoktartási garanciákat.
(7)
Az adatszolgáltatási teher minimalizálása és a jó minőségű statisztikák eredményes fejlesztésének, előállításának és terjesztésének lehetővé tétele, valamint a KBER-feladatok megfelelő ellátása céljából az EKB fontossági sorrendbe rendezi a statisztikai igényeket és felméri az adatszolgáltatási terhet. Ugyanezen célból szükséges a meglévő információk, felmérések, adminisztratív adatok, statisztikai nyilvántartások és egyéb rendelkezésre álló források lehető legteljesebb körű felhasználásának lehetővé tétele, ideértve a bizalmas statisztikai adatoknak a KBER-en belül és az európai statisztikai rendszerrel (ESR) való cseréjét is.
(8)
Az ESR és a KBER egyaránt foglalkozik európai statisztikák fejlesztésével, előállításával és terjesztésével, ám különálló, saját irányítási struktúrájukat tükröző jogi keretek szerint. A 2533/98/EK rendelet ezért nem érinti az európai statisztikákról szóló, 2009. március 11-i 223/2009/EK európai parlamenti és tanácsi rendeletet (5).
(9)
A KBER az európai statisztikák fejlesztése, előállítása és terjesztése során a pártatlanság, a tárgyilagosság, a szakmai függetlenség, a költséghatékonyság, a statisztikai titoktartás, az adatszolgáltatási teher minimalizálása és a - megbízhatóságot is magában foglaló - jó minőségű eredmény statisztikai elveivel összhangban jár el. Ezeket az elveket az EKB - a KBER által összeállított európai statisztikákra vonatkozó nyilvános kötelezettségvállalásként - határozza meg és dolgozza ki, valamint teszi közzé honlapján. Ezek az elvek hasonlóak a 223/2009/EK rendeletben meghatározott statisztikai elvekhez.
(10)
Az európai statisztikák fejlesztése, előállítása és terjesztése során figyelembe kell venni a legjobb gyakorlatot és a vonatkozó európai és nemzetközi statisztikai szabványokat.
(11)
A KBER és az ESR - az Alapokmány 5.1. cikkével összhangban - szorosan együttműködik az európai statisztikák fejlesztéséhez, előállításához és terjesztéséhez szükséges koherencia biztosítása érdekében. A KBER és az ESR különösen a saját statisztikai elveik kidolgozása, az egyéni statisztikai munkaprogramjuk kialakítása és az általános adatszolgáltatási teher csökkentésére irányuló erőfeszítések során működik együtt. E célból különösen fontos a KBER és az ESR statisztikai munkaprogramjához kapcsolódó, vonatkozó információk cseréje a megfelelő KBER- és ESR-bizottság, valamint az EKB és a Bizottság között, a jó együttműködés nyújtotta előnyök maximalizálása és a statisztikai adatgyűjtés során való párhuzamos munkavégzés elkerülése érdekében.
(12)
Az ESR-tagok igényt tarthatnak a KBER által a 223/2009/EK rendelet 1. cikkének értelmében az európai statisztikák fejlesztése, előállítása és terjesztése céljából összegyűjtött adatok egy részére. Ezért megfelelő szabályokat kell kialakítani az ilyen adatoknak az ESR-tagok rendelkezésére bocsátására.
(13)
Emellett fontos a KBER és az ESR közötti szoros együttműködés biztosítása és különösen a bizalmas statisztikai adatok két rendszer közötti, statisztikai célú cseréjének támogatása, a Szerződés 285. cikkére és az Alapokmány 5. cikkére figyelemmel.
(14)
Az átláthatóság növelése érdekében a KBER által a pénzügyi szektor intézményeitől összegyűjtött statisztikai adatok alapján összeállított statisztikát a nyilvánosság számára hozzáférhetővé kell tenni, a bizalmas adatok magas szintű védelmének garantálása mellett.
(15)
A valamely ESR-hatóság által összegyűjtött és a KBER valamely tagjának átadott bizalmas statisztikai adatok nem használhatók fel olyan célokra, melyek nem kizárólag statisztikai jellegűek, például igazgatási vagy adóügyi célokra, bírósági eljárások során vagy a 2533/98/EK rendelet 6. és 7. cikkében említett célokra. E tekintetben biztosítani kell az ilyen bizalmas statisztikai adatok fizikai és logikai védelmét, és gondoskodni kell arról, hogy ne forduljon elő jogellenes adatközlés vagy nem statisztikai célú felhasználás.
(16)
Hatályba lépett a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (6), amelynek rendelkezéseit a statisztikák KBER általi fejlesztése, előállítása és terjesztése során be kell tartani,
ELFOGADTA EZT A RENDELETET:
1. cikk
A 2533/98/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
Meghatározások
E rendelet alkalmazásában:
1.
az EKB-val szemben fennálló statisztikai adatszolgáltatási kötelezettség: azok a statisztikai adatok, amelyeket az adatszolgáltatók kötelesek szolgáltatni, és amelyek szükségesek a KBER feladatainak ellátásához;
1a.
európai statisztika: olyan statisztika, i. amely a KBER-nek a Szerződésben említett feladatai ellátásához szükséges; ii. amelyet a KBER statisztikai munkaprogramjában határoztak meg; és iii. amelynek fejlesztésére, előállítására és terjesztésére a 3a. cikkben említett statisztikai elvekkel összhangban került sor;
2.
adatszolgáltatók: azok a természetes és jogi személyek, valamint a 2. cikk (3) bekezdésében meghatározott szervezetek és fióktelepek, amelyek az EKB-val szemben statisztikai adatszolgáltatásra kötelesek;
3.
részt vevő tagállam: az a tagállam, amely a Szerződéssel összhangban elfogadta a közös valutát;
4.
rezidens: akinek gazdasági érdekeltségének központja a Közösségben a nemzeti és regionális számlák európai rendszeréről szóló, 1996. június 25-i 2223/96/EK tanácsi rendelet (7) A. melléklete 1. fejezetében (1.30.) meghatározott ország gazdasági területén van; ezzel összefüggésben a „határokon átnyúló pozíciók” és a „határokon átnyúló tranzakciók” a részt vevő, egységes gazdasági területnek tekintett tagállamok rezidenseinek követeléseivel és/vagy tartozásaival kapcsolatos olyan pozíciók vagy tranzakciók, amelyek nem részt vevő tagállamok és/vagy harmadik országok rezidenseivel szemben állnak fenn;
5.
nemzetközi befektetési pozíció: határokon átnyúló pénzügyi követelések és tartozások állománya;
6.
elektronikus pénz: elektronikus úton, műszaki eszköz segítségével tárolt monetáris érték, beleértve az előre kifizetett kártyákat is, amelyek széles körben felhasználhatók a kibocsátón kívüli szervezetek részére teljesítendő kifizetésekre anélkül, hogy szükséges lenne bankszámlát igénybe venni a tranzakció lebonyolításához, de amelyek előre kifizetett, bemutatóra szóló eszközként működnek;
7.
statisztikai célú felhasználás: kizárólag statisztikai eredmények és statisztikai elemzések fejlesztése és előállítása érdekében történő felhasználás;
8.
fejlesztés: statisztikák előállításához és terjesztéséhez használt statisztikai módszerek, szabványok és eljárások létrehozására, megerősítésére és javítására, valamint az új statisztikák és mutatók megtervezésére irányuló tevékenység;
9.
előállítás: a statisztikák összeállításához szükséges információ összegyűjtésével, tárolásával, feldolgozásával és elemzésével kapcsolatos valamennyi tevékenység;
10.
terjesztés: a statisztikák és statisztikai elemzések és a nem bizalmas jellegű információk hozzáférhetővé tétele a felhasználók számára;
11.
statisztikai adat: összesített és egyedi adatok, mutatók és vonatkozó metaadatok;
12.
bizalmas statisztikai adat: olyan statisztikai adat, amely lehetővé teszi az adatszolgáltató vagy bármely más jogi vagy természetes személy, szervezet vagy fióktelep azonosítását, akár közvetlenül név, lakcím vagy hivatalosan hozzárendelt kód alapján, akár közvetve, következtetés útján, felfedve az egyedi adatokat. Annak megállapítása során, hogy az adatszolgáltató szervezet vagy bármely más jogi vagy természetes személy, szervezet vagy fióktelep azonosítható-e, figyelembe kell venni minden eszközt, melyről ésszerűen feltételezhető, hogy harmadik fél által az említett adatszolgáltató szervezet vagy más jogi és természetes személy, szervezet vagy fióktelep azonosítására felhasználható.
2.
Az 2. cikk a következőképpen módosul:
a)
Az (1) bekezdés helyébe a következő szöveg lép:
„(1) Az EKB-val szemben fennálló statisztikai adatszolgáltatási kötelezettségek teljesítése érdekében, az EKB-nak - az Alapokmány 5.2. cikkével összhangban és a nemzeti központi bankok közreműködésével - joga van a KBER feladatainak ellátásához szükséges mértékben statisztikai adatokat gyűjteni az adatszolgáltatói körtől. Különösen a monetáris és pénzügyi statisztikák, a bankjegy-statisztikák, a fizetési és fizetésirendszer-statisztikák, a pénzügyi stabilitási statisztikák, fizetésimérleg statisztikák és nemzetközi befektetési pozíció statisztikák területén gyűjthetők adatok. Amennyiben az a KBER feladatainak ellátásához szükséges, kellően indokolt esetekben további adatgyűjtés lehetséges egyéb területeken is. Az EKB-val szemben fennálló statisztikai adatszolgáltatási kötelezettség teljesítése érdekében gyűjtött adatokat pontosabban a KBER statisztikai munkaprogramjában kell meghatározni.”
b)
A (2) bekezdés helyébe a következő szöveg lép:
„(2) E tekintetben az adatszolgáltatói kör a következő adatszolgáltatókból áll:
a)
valamely tagállamban rezidens és az ESA 95-ben meghatározott »pénzügyi vállalatok« körébe tartozó jogi és természetes személyek;
b)
valamely tagállamban rezidens postai elszámolóközpontok;
c)
valamely tagállamban rezidens jogi és természetes személyek annyiban, amennyiben határokon átnyúló pozíciókkal rendelkeznek vagy határokon átnyúló tranzakciókat végeznek;
d)
valamely tagállamban rezidens jogi és természetes személyek, amennyiben értékpapírokat vagy elektronikus pénzt bocsátottak ki;
e)
valamely részt vevő tagállamban rezidens jogi és természetes személyek annyiban, amennyiben más részt vevő tagállamok rezidensei felé pénzügyi pozíciókkal rendelkeznek vagy más részt vevő tagállamok rezidenseivel pénzügyi tranzakciókat hajtottak végre.”
c)
A rendelet 2. cikke a következő bekezdéssel egészül ki:
„(4) Kellően indokolt esetekben, mint például a pénzügyi stabilitási statisztikák esetében az EKB-nek joga van a (2) bekezdés a) pontjában említett jogi és természetes személyektől, valamint a (3) bekezdésben említett szervezetektől és fióktelepektől statisztikai adatokat konszolidált formában gyűjteni, ideértve az ilyen jogi és természetes személyek és szervezetek által ellenőrzött szervezetekre vonatkozó adatokat is. Az EKB meghatározza a konszolidáció mértékét.”
3.
A rendelet a 2. cikk után a következő cikkel egészül ki:
„2a. cikk
Együttműködés az ESR-rel
Az adatszolgáltatási teher mérséklése és az európai statisztikák előállításához szükséges koherencia biztosítása érdekében a KBER és az ESR szoros együttműködést folytat, a 3a. cikkben megállapított statisztikai elvek betartása mellett.”
4.
A 3. cikk helyébe a következő szöveg lép:
„3. cikk
A statisztikai adatszolgáltatási kötelezettség meghatározásának részletes szabályai
A statisztikai adatszolgáltatási kötelezettség tartalmának és alanyainak meghatározása során, az EKB a 2. cikkben meghatározott adatszolgáltatási körön belül kijelöli a tényleges adatszolgáltatói kört. Az EKB, a statisztikai adatszolgáltatási kötelezettségek teljesítésének sérelme nélkül:
a)
a meglévő statisztikákat a lehető legnagyobb mértékben használja;
b)
figyelembe veszi a vonatkozó európai és nemzetközi statisztikai szabványokat;
c)
részlegesen vagy teljesen mentesítheti az adatszolgáltatók meghatározott csoportjait a statisztikai adatszolgáltatási kötelezettségek alól.
Az 5. cikkben említett, az új statisztikákra vonatkozó rendelet elfogadását megelőzően az EKB felmérést készít az adott új statisztikai adatok gyűjtésének előnyei és költségei tekintetében. Különösen a sajátos adatgyűjtési jellemzőket, az adatszolgáltatói kör méretét és a gyakoriságot, valamint a már a statisztikai hatóságok vagy hivatalok rendelkezésére álló statisztikai adatokat veszi figyelembe.”
5.
A rendelet a 3. cikk után a következő cikkel egészül ki:
„3a. cikk
A KBER által összeállított európai statisztikák alapját képező statisztikai elvek
A KBER statisztikák fejlesztésére, előállítására és terjesztésére irányuló tevékenységét a pártatlanság, a tárgyilagosság, a szakmai függetlenség, a költséghatékonyság, a statisztikai titoktartás elve, az adatszolgáltatási teher minimalizálása és a - megbízhatóságot is magában foglaló - jó minőségű eredmény biztosítása vezérli, és ezen elvek meghatározásának elfogadása, kifejtése és közzététele az EKB feladata. Ezek az elvek hasonlóak az európai statisztikákról szóló, 2009. március 11-i 223/2009/EK európai parlamenti és tanácsi rendeletben (8) meghatározott statisztikai elvekhez.
6.
A 8. cikk helyébe a következő szöveg lép:
„8. cikk
A KBER által gyűjtött bizalmas statisztikai adatok védelme és felhasználása
Az adatszolgáltató vagy egyéb jogi vagy természetes személy, szervezet vagy fióktelep által a KBER valamely tagjának átadott vagy a KBER-en belül továbbított bizalmas statisztikai adatok jogellenes felhasználásának és közlésének megelőzése céljából a következő szabályokat kell alkalmazni:
1.
A KBER a részére átadott bizalmas statisztikai adatokat kizárólag a KBER feladatainak gyakorlása céljából használhatja fel, kivéve az alábbi körülmények fennállása esetén:
a)
ha az adatszolgáltató szervezet vagy egyéb olyan jogi vagy természetes személy, szervezet vagy fióktelep, amely azonosítható, kifejezetten hozzájárult az említett statisztikai adat más célra történő felhasználásához;
b)
az ESR tagjai részére a 8a. cikk (1) bekezdésével összhangban történő átadására;
c)
tudományos kutató szervezetek számára a közvetlen azonosítást lehetővé nem tevő bizalmas statisztikai adatokba való betekintés biztosítására, az adatot átadó hatóság kifejezett előzetes hozzájárulásával;
d)
a nemzeti központi bankok esetében, ha az említett statisztikai adatokat a prudenciális felügyelet területén, vagy az Alapokmány 14.4. cikkével összhangban az Alapokmányban meghatározott feladatoktól eltérő feladatok ellátásához használják fel.
2.
Az adatszolgáltató szervezeteket tájékoztatni kell azokról a statisztikai és más közigazgatási alkalmazásokról, amelyekhez az általuk szolgáltatott statisztikai adatok felhasználhatók. Az adatszolgáltató szervezeteknek joguk van az adatátadás/továbbítás és a védintézkedések elfogadásának jogalapjára vonatkozó tájékoztatáshoz.
3.
A KBER tagjai minden szükséges szabályozási, igazgatási, technikai és szervezeti lépést megtesznek a bizalmas statisztikai adatok fizikai és logikai védelmének biztosítása érdekében. Az EKB meghatározza azokat a közös szabályokat és végrehajtja azokat a minimumelőírásokat, amelyek a bizalmas statisztikai adatok jogellenes közlésének és a jogosulatlan felhasználásának megakadályozásához szükségesek.
4.
Az Alapokmány 5. cikke szerint gyűjtött bizalmas statisztikai adatok KBER-en belüli továbbítása a következők szerint történik:
a)
olyan mértékben és részletességgel, amely a KBER Szerződésben említett feladatainak végrehajtásához szükséges; vagy
b)
feltéve, hogy az ilyen továbbítás az Alapokmány 5. cikke szerinti statisztikák eredményes fejlesztéséhez, előállításához vagy terjesztéséhez, illetve azok minőségének javításához szükséges.
5.
Az EKB dönthet az eredetileg a KBER-en belül nem az Alapokmány 5. cikke céljaira gyűjtött bizalmas statisztikai adatok szükséges mértékű és részletességű gyűjtése és továbbítása mellett, feltéve, hogy ez a statisztikák eredményes fejlesztéséhez, előállításához, illetve azok minőségének javításához szükséges, valamint feltéve, hogy ezek a statisztikák a Szerződésben említett KBER-feladatok ellátásához szükségesek.
6.
A KBER-en belül bizalmas statisztikai információk cseréjére kerülhet sor annak érdekében, hogy az (1) bekezdés c) pontjával és a (2) bekezdéssel összhangban tudományos kutató szervezeteknek hozzáférést biztosítsanak az ilyen információkhoz.
7.
Nem minősül bizalmas jellegűnek az a statisztikai adat, amely - a nemzeti jogszabályokkal összhangban - a nyilvánosság számára hozzáférhető forrásból származik.
8.
A tagállamok és az EKB elfogadnak minden olyan szükséges intézkedést, amely a bizalmas statisztikai adatok védelmének biztosításához szükséges, beleértve a szabályok megsértése esetén a tagállamok által alkalmazott megfelelő jogérvényesítési intézkedések meghozatalát is.
Ez a cikk nem érinti az EKB-nak átadott, bizalmas statisztikai adatoktól eltérő, egyéb adatokkal kapcsolatos egyedi nemzeti vagy közösségi rendelkezéseket, és nem alkalmazandó az eredetileg valamely ESR-hatóság és valamely KBER-tag között átadott bizalmas statisztikai adatokra, amelyek esetében a 8a. cikket kell alkalmazni.
E cikk nem zárj ki az EKB statisztikai adatszolgáltatási kötelezettségeinek teljesítésén túlmutató vagy egyéb célok érdekében gyűjtött bizalmas jellegű statisztikai adatok ezen egyéb célok érdekében történő felhasználását.”
7.
A rendelet a 8. cikk után a következő cikkekkel egészül ki:
„8a. cikk
A bizalmas statisztikai adatok KBER és ESR közötti cseréje
(1) Az e rendelet hatálya alá nem tartozó bizalmas statisztikai adatok cseréjére vonatkozó nemzeti rendelkezések sérelme nélkül sor kerülhet a bizalmas statisztikai adatoknak az azokat összegyűjtő KBER-tag és valamely ESR-hatóság közötti átadására, feltéve, hogy az az ESR és a KBER feladatkörébe tartozó európai statisztikák eredményes fejlesztéséhez, előállításához vagy terjesztéséhez, illetve azok minőségének javításához szükséges, és feltéve, hogy ennek szükségessége igazolt.
(2) Az első átadást követő minden további átadáshoz annak a hatóságnak a kifejezett engedélye szükséges, amely az adatokat összegyűjtötte.
(3) Egy ESR-hatóság által összegyűjtött és a KBER valamely tagjának átadott bizalmas statisztikai adatok nem használhatók fel olyan célokra, melyek nem kizárólag statisztikai jellegűek, például igazgatási vagy adóügyi célokra, bírósági eljárások során vagy a 6. és 7. cikkben említett célokra.
(4) Az ESR-hatóságok által a KBER tagjai részére átadott, a nyilvánosság számára jogszerűen elérhető forrásokból szerzett olyan statisztikai adatok, amelyek a nemzeti jogszabályoknak megfelelően a nagyközönség számára később is elérhetők maradnak - a belőlük nyert statisztikák terjesztésének céljából - nem tekinthetők bizalmasnak.
(5) Saját hatáskörükön belül a KBER tagjai megteszik az összes szükséges szabályozási, igazgatási, technikai és szervezeti intézkedést az ESR-hatóságok által átadott bizalmas statisztikai adatok fizikai és logikai védelmének biztosítása érdekében (a statisztikai felfedhetőség elleni védelem).
(6) Az ESR-hatóságok által szolgáltatott bizalmas statisztikai adatok kizárólag a munkakörében statisztikai tevékenységet végző személyzet számára lehetnek hozzáférhetőek. Ezek a személyek az ilyen adatokat kizárólag statisztikai célokra használhatják fel. Ez a korlátozás rájuk megbízatásuk megszűnése után is vonatkozik.
(7) A tagállamok és az EKB meghozzák a megfelelő intézkedéseket, hogy megelőzzék és szankcionálják az ESR-hatóságok által szolgáltatott bizalmas statisztikai adatok védelmét érintő esetleges jogsértéseket.
8b. cikk
Titoktartási jelentés
Az EKB éves titoktartási jelentést tesz közzé a statisztikai adatok bizalmas jellegének garantálására elfogadott, a 8. és a 8a. cikkben említett intézkedésekről.
8c. cikk
Az egyénekre vonatkozó bizalmas adatok védelme
Ezt a rendeletet a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (9), valamint a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (10) sérelme nélkül kell alkalmazni.
8d. cikk
Hozzáférés a közigazgatási nyilvántartásokhoz
A válaszadók terheinek csökkentése érdekében a nemzeti központi bankok és az EKB - saját közigazgatási rendszerükön belül - olyan mértékben férhetnek hozzá az adminisztratív adatforrásokhoz, amilyen mértékben ezek az adatok az európai statisztikák fejlesztéséhez, előállításához és terjesztéséhez szükségesek.
A hatékony hozzáférés megvalósítására vonatkozó gyakorlati szabályokat, valamint a hozzáférés feltételeit - szükség esetén - az egyes tagállamok és az EKB állapítják meg, saját hatáskörükben.
A KBER tagjai az ilyen adatokat kizárólag statisztikai célokra használhatják fel.
8.
Az A. és B. mellékletet el kell hagyni.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2009. október 9-én.